Нарач (рака)

На́рач, Нарача́нка, Нароча — рака ў Мядзельскім і Вілейскім раёнах Беларусі, правы прыток Віліі. Даўжыня 75 км. Вадазбор 1650 км². Сярэднегадавы расход вады ў вусці 11,9 м³/с. Сярэдні нахіл воднай паверхні 0,4 ‰.

 Назва 
Назва ракі Нарач (Нарачанка) найімаверней вытворная ад назвы возера Нарач, балцка-літоўскага паходжання.

 Агульнае 
Выцякае на поўдзень з возера Нарач у Мядзельскім раёне, цячэ ў межах Нарачана-Вілейскай нізіны, упадае ў Вілію за 1,2 км на паўднёвы захад ад в. Красніца (Вілейскі раён). 

Даліна ў верхнім цячэнні невыразная, у ніжнім трапецападобная, шырынёй 1—1,5 км. Пойма двухбаковая, часткова аблесеная, у верхнім і сярэднім цячэнні забалочаная (шырыня 300—600 м), ніжэй в. Нарач перарывістая, вузкая, адкрытая. 

Азёрнасць 6 % (найбольшыя азёры ў вярхоўі ракі — Нарач, Мястра, Баторына, Бледнае). Каля вытоку ракі паблізу ад былога хутара Скок сажалкі.

Рэчышча звілістае, яго шырыня 8—16 м, ад в. Слабада на працягу 5 км каналізаванае. Берагі ў вярхоўі нізкія, забалочаныя, на астатнім працягу стромкія.

Асноўныя прытокі: Панурка, Вузлянка, Спягліца, Груздзеніца, Ганутка.

Рака замярзае ў пачатку снежня, крыгалом пачынаецца ў сярэдзіне сакавіка. Веснавы крыгаход працягваецца каля 9 сутак.

 Фаўна 
Водзяцца сіг, шчупак, лешч, вугор рачны, ялец, верхаводка, гусцяра, язь, плотка, мянтуз, краснапёрка, акунь, джгір звычайны.

 Турызм 
Рака папулярная сярод турыстаў-воднікаў. На маляўнічых берагах рэк Нарач і Вузлянка размешчана зона адпачынку Вузлянка. На працягу паўкіламетра перад вусцем Нарачанкі на яе левым беразе пабудаваны турыстычныя стаянкі. 

У міжрэччы Нарачы і Вузлянкі ўтвораны гідралагічны заказнік «Чарэмшыцы».

 Крыніцы 

 Літаратура 





 Спасылкі 

 Рака Нарач ў даведніку "Водныя рэсурсы Нацыянальнага парка «Нарачанскі»
 Рака Нарач на карце Мядзелскага раёна 

 '«Ля заснежанай Нарачанкі»'  // «Рэгіянальная газета»

Катэгорыя:Прытокі Віліі
Катэгорыя:Рэкі Мядзельскага раёна
Катэгорыя:Рэкі Вілейскага раёна